Diari Oficial de la Generalitat Valenciana


Sumari del DOGV 5166, del 30-12-2005 (2005/14939)

LLEI 12/2005, de 22 de desembre, de la Generalitat, per la qual s'establix l'aplicació al municipi de Castelló de la Plana del règim d'organització dels municipis de població gran.
------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2005/12/22/12/dof/vci/html**

### Dades del document

Número de DOGV
:   5166

Data del DOGV
:   30-12-2005

Secció del DOGV
:   I. DISPOSICIONS GENERALS

Número del document
:   2005/14076


Data del document
:   22-12-2005

Organisme emissor
:   Presidència de la Generalitat

Tipus de document
:   Llei

Descriptors 

:   * Castelló de la Plana
    * municipi
    * organització administrativa
    * administració local
    * legislació

LLEI 12/2005, de 22 de desembre, de la Generalitat, per la qual s'establix l'aplicació al municipi de Castelló de la Plana del règim d'organització dels municipis de població gran. [2005/14331]
  
Sia notori i manifest a tots els ciutadans que les Corts Valencianes han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:
  
PREÀMBUL
  
La Llei 7/1985, de 2 d'abril, Reguladora de les Bases del Règim Local, regula el règim d'organització dels municipis de població gran en el títol X, títol que ha estat introduït per la Llei 57/2003, de 16 de desembre, de Mesures per a la Modernització del Govern Local. Amb esta reforma es millora el disseny institucional del sistema de govern dels municipis de població gran, perquè suposa un avanç cap a un model de govern adaptat a les necessitats d'estos municipis. Així s'enfortix el control democràtic del govern municipal, se'n garantix la governabilitat, es millora la gestió interna amb l'estructuració i la potenciació d'una sèrie d'òrgans directius municipals i es desenrotlla la democràcia local en articular diversos mecanismes per a canalitzar la participació ciutadana.
  
D'acord amb el que establix l'article 121 de la Llei 7/1985, el règim d'organització dels municipis de població gran podrà aplicar-se als municipis que siguen capitals de província, capitals autonòmiques o seus de les institucions autonòmiques, sempre que siga sol·licitat pels ajuntaments respectius i així ho decidisca l'assemblea legislativa de la comunitat autònoma corresponent.
  
A l'efecte, el Ple de l'Ajuntament de Castelló de la Plana, en la sessió de 29 de juliol de 2004, va acordar, per unanimitat dels vint-i-sis membres assistents (dels vint-i-set que conformen el nombre legal de membres de la corporació), aprovar la iniciativa corresponent.
  
Este acord es motiva sobre el fet que el municipi de Castelló de la Plana és la capital de la província de Castelló i ha experimentat en els últims anys un continu creixement de la població i de les seues necessitats socials, circumstàncies estes que han obligat a augmentar els servicis municipals, encara més si es té en compte, a més, que la ciutat de Castelló de la Plana és el centre d'un conjunt d'importants municipis pròxims, per als habitants dels quals presta servicis residencials, comercials, culturals i docents.
  
Per tot això, atés que es complixen les condicions legals establides en el títol X de la Llei 7/1985, i des del màxim respecte a l'autonomia local i a la potestat d'autoorganització municipal, mitjançant esta llei es disposa l'aplicació al municipi de Castelló de la Plana del règim d'organització dels municipis de població gran.
  
Article únic
  
Es declara d'aplicació al municipi de Castelló de la Plana el règim d'organització dels municipis de població gran, d'acord amb el que establix el títol X de la Llei 7/1985, de 2 d'abril, Reguladora de les Bases del Règim Local.
  
DISPOSICIÓ TRANSITÒRIA
  
El Ple de l'Ajuntament de Castelló de la Plana disposarà d'un termini de sis mesos des de l'entrada en vigor de la present llei per a aprovar les normes orgàniques necessàries per a l'adaptació de la seua organització a allò que preveu el títol X de la Llei 7/1985.
  
DISPOSICIÓ FINAL
  
La present llei vigirà l'endemà de la publicació en el Diari Oficial de la Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.
  
València, 22 de desembre de 2005
  
El president de la Generalitat,
  
FRANCISCO CAMPS ORTIZ


Còpia Permalink ELI